Zuckerbergs Twitter-kopi er kommet til Danmark

Det er vist ikke nogen overdrivelse at hævde, at Twitter/X har mistet popularitet siden det blev købt af Elon Musk. Mark Zuckerbergs Meta håber at kunne vinde nogle af de frafaldne brugere over på Threads, der er kraftigt inspireret af X. Efter fem måneders ventetid er app’en nu også kommet til Danmark.

“I dag åbner vi Threads til flere lande i Europa. Velkommen til alle,” skrev Zuckerberg på platformen forleden.

Korttekstplatformen fungerer stort set på samme måde som sin konkurrent. Fra startsektionen kan du interagere med andre brugeres indlæg, og ved at bruge søgeikonet kan du finde andre Threads-brugere.

Oprindeligt blev Threads skabt, så den krævede en Instagram-profil. Men her i EU har brugere muligheden for at gennemse tråde uden at skulle bruge en profil. Vil man poste eller interagere med indhold, kræves dog stadig en Instagram-konto.

Threads åbnede i USA og en række andre lande i juli og ramte allerede efter få uger 100 millioner tilmeldinger. Dette gjorde det til den hurtigst voksende online platform i historien. Den afsatte ChatGPT, som tog to måneder at nå det samme antal brugere.

Kontrovers om data

At app’en ikke kom ud i EU skyldtes de strammere regler for datadeling, som vi har. Ikke mindst Digital Markets Act, som adresserer en række store teknologiske privatlivsproblemer – herunder netop deling af indhold på tværs af platforme.

Da den blev lanceret i juli, blev den kaldt for et “privatlivsmareridt”. Den indsamler overordentlig mange data om brugeren. Heriblandt både helbredsdata, økonomiske data, præcis placering, browserhistorik, kontakter, søgehistorik og andre potentielt følsomme oplysninger.

Vi må gå ud fra, at Meta har fået løst/omgået disse strammere EU-regler siden de nu lancerer app’en i EU. Med EU-udgivelsen åbnes der op for omkring en halv milliard potentielle nye brugere til platformen.

Threads kan hentes til iOS på App Store og til Android på Google Play.

Zuckerbergs Twitter-kopi er kommet til Danmark